পানির সংযোগ কেটে দিলে সে ঘরের বাসিন্দাদের মরণ দ্রুত ঘনিয়ে আসে।তেমনি বুদ্ধিবৃত্তিক ভান্ডারের সাথে সংযোগ বিচ্ছিন্ন করে দিলে মৃত্যু ঘটে দর্শন ও চেতনার।উর্দু ভাষার সাথে সংযোগ বিচ্ছিন্ন করায় সে মরণটি লেগেছে বাঙালী মুসলমানের চেতনায় ও দর্শনে। ফলে আজ থেকে শত বছর আগে বাঙালী মুসলমানের চেতনায় যতটা ইসলাম ছিল,সেটি এখন ভাবাও যায় না। মারা পড়েছে বিশ্বমুসলিম ভাতৃত্ব তথা প্যান-ইসলামিজম। আজ থেকে শত বছর আগেও হাজার হাজার মাইল দূরের তুর্কির উসমানিয়া খেলাফত বাঁচাতে বাঙলার ঘরে ঘরে মুষ্টির চালের হাঁড়ি বসানো হয়েছিল।কেউ কেউ খলিফার বাহিনীর সাথে লড়তে বলকানে ছুটে গেছে। ব্রিটিশের ষড়যন্ত্র রুখতে “খেলাফত আন্দোলন” নামে গড়ে তোলা হয়েছে বাংলার রাজনৈতিক ইতিহাসের প্রথম গণআন্দোলন। বাঙালী-অবাঙালী মিলে সমগ্র ভারতব্যাপী গড়ে তুলেছিল সে গণ-আন্দোলন।